ลุยเก็บหุ้นAGEรับสิทธิก่อนXR
เคาะสนั่น AGE นักลงทุนดักเก็บสิทธิเพิ่มทุนและวอร์แรนต์ฟรี
11 ส.ค. 2554

เคาะสนั่น AGE นักลงทุนดักเก็บสิทธิเพิ่มทุนและวอร์แรนต์ฟรี 
ราคาหุ้นบริษัท เอเชีย กรีน เอนเนอจี (AGE) ปรับตัวขึ้นแรง ท่ามกลางมูลค่าซื้อขายหนาแน่นรับศักราชใหม่ 2554 โดยเปิดตลาด 13.80 บาท เพิ่มขึ้นทันที 0.20 บาท ซึ่งตลอดทั้งวันราคาปรับตัวในแดนบวก และบวกแรงในช่วงบ่ายสูงสุด 16.10 บาท เพิ่มขึ้น 2.50 บาท ก่อนย่อตัวลงปิด 15.40 บาท เพิ่มขึ้น 1.80 บาท หรือ 13.24% มูลค่าซื้อขายแน่น 583.99 ล้านบาท 
นายพนม ควรสถาพร กรรมการผู้จัดการ บริษัท เอเชีย กรีน เอนเนอจี (AGE) เปิดเผยว่า ราคาหุ้น AGE ปรับตัวขึ้นแรง คาดว่านักลงทุนเก็งกำไรเพื่อรับสิทธิการซื้อหุ้นเพิ่มทุน และใบสำคัญแสดงสิทธิซื้อหุ้นสามัญ (วอร์แรนต์) ฟรี ซึ่งจะขึ้นเครื่องหมาย XR วันที่ 11 ม.ค.นี้ ซึ่งนักลงทุนที่ต้องการได้สิทธิต้องซื้อภายในวันที่ 10 ม.ค.นี้ รวมทั้งปัจจัยสนับสนุนจากตลาดหุ้นโดยรวมที่ปรับตัวขึ้น 
ทั้งนี้ AGE จะเพิ่มทุนให้กับผู้ถือหุ้นเดิม สัดส่วน 4 หุ้นเดิมต่อ 1 หุ้นใหม่ ราคาหุ้นละ 4 บาท นอกจากนี้ยังแจกวอร์แรนต์ (AGE–W1) ฟรีให้ผู้ถือหุ้นเดิม 1 หุ้นได้วอร์แรนต์ 2 หน่วย อายุ 3 ปี ราคาใช้สิทธิ 1 วอร์แรนต์ต่อ 1 หุ้นสามัญ ราคาใช้สิทธิหุ้นละ 4 บาท
นายพนม กล่าวถึงการซื้อเหมืองถ่านหินของอินโดนีเซีย ว่า ปีนี้มีแผนซื้อ 1 แห่ง ในรูปของการร่วมทุน คาดว่าใช้เงินลงทุน 7001,500 ล้านบาท ขณะนี้อยู่ระหว่างศึกษาและหาเหมืองที่เหมาะสม 
รวมทั้งตั้งงบลงทุน 1,000 ล้านบาท สร้างท่าเรือคลังสินค้าระบบปิดที่ จ.สมุทรสาคร มูลค่าโครงการ 600 ล้านบาท ซึ่งโครงการนี้จะช่วยลดต้นทุนค่าใช้จ่ายในการจัดเก็บสินค้าตลอดจนการขนส่ง ทำให้รายได้ของบริษัทในอนาคตข้างหน้าโตเป็น 1 หมื่นล้านบาท